पटना । रेल बजट मे बिहार कए कोनो नव ट्रेन वा नव पटरी त नहि भेटल, मुदा एकटा आर गंगा पर पुल जरूर भेटल । रेलमंत्री सुरेश प्रभु अपन पहिल बजट भाषण मे बिहार लेल कईटा घोषणा केलथि जाहि मे सबसे महत्वपूर्ण अछि ओ अछि मोकामा पुल क दोहरीकरण । एहि बजट मे एहि लेल 20 करोड़ क राशि आवंटित कैल गेल अछि। नवका पुल वर्तमान पुल क सामानंतर बनत । एहि सालक बजट मे ओना त नव लाईन क क्षेत्र मे कोनो नव परियोजना स्वीकृत नहि कैल गेल अछि, मुदा पुरान योजना लेल जाहि रूप स आवंटन भेल अछि ओहि स उम्मीद अछि जे एहि साल सहरसा व मधेपुरा मे मीटरगेज इतिहास भ जाएत। आमान परिवर्तन क क्षेत्र मे मानसी-सहरसा, सहरसा-दौरम-मधेपुरा, मधेपुरा-पूर्णिया कए 75 करोड़, जयनगर-दरभंगा-नरकटियागंज लेल 50 करोड़, सकरी-लौकहाबाजार-निर्मली आ सहरसा-फारबिसगंज कए 42 करोड़, जयनगर-विजलपुरा-वाडीदास एक 44 करोड़ क राशि आवंटित कैल गेल अछि। एहि राशि स सहरसा-मधेपुरा क पुरा क्षेत्र ब्राड गेज सिस्टम स जुडि जाएत। तहिना रक्सौल आ नरकटियागंज क बीच आमान परिवर्तन पूरा भेला पर जयनगर-दरभंगा-रक्सौल-नरकटियागंज होएत गोरखपुर स नई दिल्ली लेल एकटा नव मार्ग भेटत। एहि स दिल्ली क दूरी कम भ जाएत । एकर अलावा रेल बजट 2015-16 मे रेल दोहरीकरण स जुड़ल किछु नव परियोजना स्वीकृत कैल गेल अछि, मुदा ओकरा लेल पर्याप्त आवंटन नहि कैल गेल अछि । ओना पुल क क्षेत्र मे गंगा नदी पर मुंगेर आ पटना पुल लेल पर्याप्त धन आवंटित कैल गेल अछि । नव लाइन बिछेबा पर खगड़िया-कुशेश्वरस्थान लेल 15 करोड़, कोसी पुल लेल 30 करोड़, हाजीपुर-सुगौली वाया वैशाली लेल 80 करोड़ मुख्य आवंटन अछि । दोहरीकरण क क्षेत्र मे महेशखूंट-थाना बिहपुर कए 25 करोड़, हाजीपुर-रामदयालु नगर कए 40 करोड़ क राशि आवंटित कैल गेल अछि । दोहरीकरण मे जे नव परियोजना स्वीकृत कैल गेल अछि ओहि मे मुख्यतः किउल-गया कए 36 करोड़, हाजीपुर-बछवारा कए 16 करोड़, समस्तीपुर-दरभंगा कए 09 करोड़, रमना-सिंगरौली कए 36 करोड़, रमना रोड़-विहमगंज कए 04 करोड़, करेला रोड़-महदिया कए 04 करोड़ भेटल। किउल-गया 23 किलोमीटर, समस्तीपुर-दरभंगा 38 किलोमीटर आ हाजीपुर-बछवारा 72 किलोमीटर परियोजना कए पर्याप्त आबंटन नहि भेट सकल अछि । 